Diari Oficial de la Generalitat Valenciana


Sumari del DOGV 9576, del 17-04-2023 (2023/3565)

RESOLUCIÓ de 22 de març de 2023, de la Subdirecció General de Relacions Laborals, per la qual es disposen el registre i la publicació del text del Conveni col·lectiu per a la recol·lecció de cítrics de la Comunitat Valenciana 2022 a 2026.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9576

Data del DOGV
:   17-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3565


Data del document
:   22-03-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 22 de març de 2023, de la Subdirecció General de Relacions Laborals, per la qual es disposen el registre i la publicació del text del Conveni col·lectiu per a la recol·lecció de cítrics de la Comunitat Valenciana 2022 a 2026. [2023/3565]  
Vist el text del Conveni col·lectiu per a la recol·lecció de cítrics de la Comunitat Valenciana 2022 a 2026, codi 80/01/0004/2023, signat per la comissió negociadora, estant integrada aquesta, d'una part, pel Comité de Gestió de Cítrics de València (CGC) i per Cooperatives Agroalimentàries Comunitat Valenciana i, d'una altra, per la Federació d'Indústria, Construcció i Agró d'UGT-PV i CCOO Indústria-PV, i de conformitat amb el que es disposa en l'article 90, apartats 2 i 3 de l'Estatut dels Treballadors (aprovat per Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors), en l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball i en l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que s'estableix en l'article 51.1 de l'Estatut d'Autonomia de la Comunitat Valenciana, en l'article 10.2 de l'Ordre 10/2022, de 26 de setembre, de la Conselleria d'Economia Sostenible, Sectors Productius, Comerç i Treball, mitjançant la qual es desenvolupa el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i en l'article 4.3 de l'Ordre 37/2010, resol:  
  
  
Primer  
Ordenar-ne la inscripció en el Registre de la Comunitat Valenciana de convenis i acords col·lectius de treball, amb notificació a la comissió negociadora, i el depòsit del text del conveni.  
  
Segon  
Disposar-ne la publicació en el Diari Oficial de la Generalitat Valenciana.  
  
València, 22 de març de 2023.- El subdirector general de Relacions Laborals: Joaquín Vañó Gironés.  
  
  
CONVENI COL·LECTIU PER A LA RECOL·LECCIÓ   
DE CÍTRICS DE LA COMUNITAT VALENCIANA  
2022 Al 2026  
  
Article 1. Parts negociadores  
Aquest conveni ha sigut negociat per les parts negociadores següents:  
- Per la part empresarial: Comité de Gestió de Cítrics de València (CGC) i Cooperatives Agroalimentàries Comunitat Valenciana.  
- Per la part social: Federació d'Indústria, Construcció i Agro d'UGT-PV i CCOO Indústria - PV.  
  
Article 2. Àmbit territorial  
Aquest conveni serà aplicable a tot el territori de la Comunitat Valenciana.  
  
Article 3. Àmbit funcional  
Obligarà el conjunt d'empreses, de qualsevol naturalesa, dedicades a la recol·lecció de cítrics concretats en les taules salarials i els que es puguen afegir per la Comissió de Varietats que es crea en la clàusula addicional segona  
  
Article 4. Àmbit personal  
Serà aplicable a tots els productors i productores que es dediquen a aquesta activitat laboral específica, i s'inclou en aquesta tant les operacions de collida com les de recollida de cítrics.  
Article 5. Àmbit temporal  
1. La vigència d'aquest conveni col·lectiu tindrà una duració de quatre anys, fins al 31 d'agost de 2026.  
2. Els efectes del conveni s'iniciaran en el moment de la seua publicació, excepte les excepcions previstes en els articles 8 i 9 d'aquest conveni.  
  
Article 6. Denúncia i negociació d'un nou conveni col·lectiu  
La denúncia del conveni podrà efectuar-se per qualsevol de les parts signants d'aquest, podent formular-se dins dels últims tres mesos de la seua vigència o de qualsevol de les seues pròrrogues. La denúncia es realitzarà per escrit i es presentarà davant l'autoritat laboral, i se'n donarà trasllat a l'altra part.  
Així mateix, s'estarà als terminis fixats pels articles 86 i 89 de l'Estatut dels Treballadors, quant a l'inici i duració de les negociacions del nou conveni col·lectiu.  
Si expirat el termini màxim de negociació establit en l'apartat anterior no s'haguera aconseguit un acord, les parts se sotmetran al procediment de solució de discrepàncies que s'establisca en l'acord interprofessional de solució de conflictes que a aquest efecte resulte.  
  
  
Article 7. Retribucions salarials  
1. Les retribucions comprenen dues modalitats, la de salari per unitat de temps (jornal) i el salari a preu fet. Tant en els salaris a jornal com en els a preu fet està inclosa la càrrega.  
2. En tots els salaris indicats, s'entenen incloses les parts proporcionals corresponents a les gratificacions extraordinàries (inclosa la de participació en beneficis), vacances, diumenges i dies festius.  
  
3. Serà l'empresari/ària el que/la que decidirà en cada cas, i sempre amb anterioritat a la prestació del servei, quina serà la modalitat de retribució.  
  
Article 8. Salari a jornal  
1. A partir de l'1 de novembre de 2022, i per a cadascuna de les campanyes de vigència d'aquest conveni col·lectiu, el salari serà el que es recull en la següent taula per a cadascuna de les campanyes:  
  
 Euros hora  
Categories 1/11/22 a 31/08/23 01.09.2023 a 31.08.2024 01.09.2024 a 31.08.2025 01.09.2025 a 31.08.2026  
CAPATÀS o CAPATASSA 11,97 12,21 12,45 12,70  
COLLIDOR O COLLIDORA 10,97 11,19 11,41 11,64  
  
  
2. Els rendiments mínims que figuren en les taules de valors exposades a continuació, constitueixen un requisit indispensable per a la meritació del salari a jornal íntegre. En el cas que no s'aconseguisca el rendiment mínim, el salari a percebre en cada cas es recalcularà en proporció al rendiment efectivament aconseguit, sense que en cap cas puga ser inferior al Salari Mínim Interprofessional per hora establit cada any:  
  
  
Grup Varietats Rendiments mínims per hora  
GRUP 1 CLEMENTINA FINA, ESBAL, CAPOLA, BEATRIZ, BASOL, CAFFIN, PAGE, ENCORE, PALAZELLI, LEMENRUBI, LORETINA, CULTIFORT, CLEMENSOON, OROGROS, ORONULES, HERNANDINA, SANDO 79 Kgs  
GRUP 2 SATSUMA, OWARI, CLAUSELLINA, OKITSU, HASHIMOTO, IWASAKI, SERAFINS, BELA BELA, QUEEN 94 Kgs  
GRUP 3 CLEMENULES, OROVAL, MARISOL, OROGRANDE, CLEMENPONS, GOL DELÍCIA, CLEMENVERD, NERO, NULESSIN, ARRUFATINA, SAFOR, DE TOMAQUES 85 Kgs  
GRUP 4 CLEMENLATE, ORRI, NADORCOTT, TANGO, MURCOTT, NEUFINA, MURTA, CLEMENVAL, MURINA, CLEMENCLARA, OCT. 488 (OCTUBRINA) 81 Kgs  
GRUP 5 NOVA (CLEMENVILLA), ORTANIQUE, SATSUMA KARA, GARBI, MONCALINA, PRIMOSOLE, MANDANOVA, MONCADA, FORTUNE, MINNEOLA, ELLENDALE, LEANRI 101 Kgs  
GRUP 6 W. NAVEL, NAVELINA, NEWHALL, LANE-BATEGA, BARNFIELD, CARACARA, FUKUMOTO, CHISLETT, POWELL, FISHER, M7, GLEN-ORA-BATEGA, NAVELRHODE, RICALATE 154 Kgs  
GRUP 7 BARBERINA, CAMBRIA, HAMLIN, SANGUINELLI, VALÈNCIA BATEGA, VALÈNCIA MIDKNIGHT, PERA, VALÈNCIA DELTA, SHAMOUTI, TAROCCO ROSSO, CADENERA, NAU-BATEGA, BENNY, SALUSTIANA, BERNA 125 Kgs  
  
  
Condicions d'aplicació dels rendiments mínims:  
a) Amb caràcter general la mateixa quadrilla que comence un camp, haurà d'acabar la recol·lecció d'aquest. En cas d'impossibilitat, a la quadrilla que faça la segona o següents passades, se'ls retribuirà a jornal, sense aplicar les taules de rendiments mínims.  
b) En els casos de dificultat extrema, com ara bàscula allunyada del tall, camp enfangat, plantacions molt denses, poca producció, etc, es comunicarà a l'empresa els inconvenients en el treball per a no tindre en compte els rendiments mínims.  
Per tant, quan es produïsquen aquestes condicions, i sempre que es comunique prèviament a l'empresa, el sistema de pagament haurà de ser el salari a jornal, sense tindre's en compte els rendiments mínims.  
  
Article 9: salari a preu fet  
A partir de l'1 de novembre de 2022, i per a cadascuna de les campanyes de vigència d'aquest conveni col·lectiu, el salari a preu fet serà el que s'indica a continuació per a cada campanya:  
  
  
  
 Preu per Kg  
Grup Varietats 1/11/22 A 31/08/23 1/09/23 A 31/08/24 1/09/24 A 31/08/25 1/09/25 A 31/08/26  
GRUP 1 CLEMENTINA FINA, ESBAL, CAPOLA, BEATRIZ, BASOL, CAFFIN, PAGE, ENCORE, PALAZELLI, CLEMENRUBI, LORETINA, CULTIFORT, CLEMENSOON, OROGROS, ORONULES, HERNANDINA, SANDO 0,1318 0,1344 0,1371 0,1398  
GRUP 2 SATSUMA, OWARI, CLAUSELLINA, OKITSU, HASHIMOTO, IWASAKI, SERAFINS, BELA BELA, QUEEN 0,1141 0,1164 0,1187 0,1211  
GRUP 3 CLEMENULES, OROVAL, MARISOL, OROGRANDE, CLEMENPONS, GOL DELÍCIA, CLEMENVERD, NERO, NULESSIN, ARRUFATINA, SAFOR, DE TOMAQUES 0,1219 0,1243 0,1268 0,1293  
GRUP 4 CLEMENLATE, ORRI, NADORCOTT, TANGO, MURCOTT, NEUFINA, MURTA, CLEMENVAL, MURINA, CLEMENCLARA, OCT. 488 (OCTUBRINA) 0,1240 0,1265 0,1290 0,1316  
GRUP 5 NOVA (CLEMENVILLA), ORTANIQUE, SATSUMA KARA, GARBI, MONCALINA, PRIMOSOLE, MANDANOVA, MONCADA, FORTUNE, MINNEOLA, ELLENDALE, LEANRI 0,1103 0,1125 0,1148 0,1171  
GRUP 6 W. NAVEL, NAVELINA, NEWHALL, LANE-BATEGA, BARNFIELD, CARACARA, FUKUMOTO, CHISLETT, POWELL, FISHER, M7, GLEN-ORA-BATEGA, NAVEL RHODE, RICALATE 0,0694 0,0708 0,0722 0,0736  
GRUP 7 BARBERINA, CAMBRIA, HAMLIN, SANGUINELLI, VALÈNCIA BATEGA, VALÈNCIA MIDKNIGHT, PERA, VALÈNCIA DELTA, SHAMOUTI, TAROCCO ROSSO, CADENERA, NAU-BATEGA, BENNY, SALUSTIANA, BERNA 0,0710 0,0724 0,0738 0,0753  
  
  
\* \* \* \* \* \* \*  
  
  
  
En el cas que s'haja treballat a preu fet posant la normal diligència en la recol·lecció, la persona treballadora tindrà dret a percebre el salari que corresponga d'acord amb el realment recol·lectat amb un mínim de 9,45 euros per hora treballada.  
La recol·lecció de la fruita es realitzarà correctament, sense danyar-la, de manera que no es perjudique la seua posterior comercialització.  
  
  
Article 10. Contracte temporal per circumstàncies de la producció  
La duració màxima del contracte de duració determinada per circumstàncies de la producció serà de 9 mesos, sense perjudici del que s'estableix en l'article 19 d'aquest conveni.  
  
Article 11. Suspensió del treball per pluja o altres accidents climatològics  
Al personal de recol·lecció se'ls abonarà el 50 % del salari a jornal si, havent-se presentat en el tall o lloc de treball, haguera de ser suspés el mateix abans de la seua iniciació o transcorregudes dues hores de treball. Si es treballa més de dues hores i s'haguera d'interrompre el treball per les expressades causes climatològiques, es percebrà el salari complet.  
  
Article 12. Jornada de treball  
Durant els mesos d'octubre, novembre, desembre, gener, febrer i març el treball efectiu serà en jornada de cinc hores.  
Durant els mesos d'abril, maig, juny, juliol, agost i setembre el treball efectiu serà en jornada de sis hores.  
El treball començarà en el tall.  
Les hores de treball que puguen realitzar-se per damunt de les cinc o sis hores, segons el període de treball, seran de lliure acceptació per empreses i treballadors i treballadores, i en aquest cas, la següent hora treballada, per acord mutu, es retribuirà a prorrata del jornal i rendiment.  
  
El capatàs o capatassa assenyalarà l'hora exacta d'inici del treball efectiu i fi de la jornada de treball, sent responsable davant l'empresa de l'incompliment de l'horari i rendiment del treball del personal afectat.  
  
A fi que els treballadors i treballadores puguen gaudir com a temps de descans el dissabte a la vesprada, de comú acord amb les seues respectives empreses, es podrà convindre la realització de la jornada intensiva, respectant-se la jornada establida per a un dia normal.  
Igualment, en els dies en què es preveja calor extrema, es realitzarà jornada intensiva, respectant-se la jornada establida per a un dia normal.  
  
  
Article 13. Despeses de locomoció  
Havent donat compte que l'activitat, per la seua naturalesa mòbil o itinerant, implica el desplaçament geogràfic de les persones treballadores, les parts convenen expressament que en el cas que el punt de partida, excedisca de cinc quilòmetres de distància al lloc de treball, l'empresa facilitarà mitjans de locomoció o en defecte d'això, estarà obligada a indemnitzar en la quantitat resultant de multiplicar els quilòmetres recorreguts des del nucli urbà del punt de partida, descomptant els dos primers, a raó de 0,19 euros/km. per vehicle ocupat per almenys quatre persones; tot això sense perjudici del que s'estableix pels usos i costums vigents en cada localitat. L'esmentat import rescabalarà les despeses de locomoció incorregudes i s'actualitzarà cada campanya a l'import exempt de l'IRPF vigent a cada moment en concepte de quilometratge.  
  
Article 14. Liquidació de salaris  
La liquidació i pagament del salari tindrà lloc com estableix la normativa aplicable, puntual i documentalment, en la data i lloc convinguts o conforme als usos i costums.  
  
Article 15. Relació laboral  
Les empreses i els treballadors i treballadores agrícoles que realitzen per a aquestes diferents labors relacionades amb la recol·lecció de cítrics subscriuran, en el cas que corresponga, el corresponent contracte d'acord amb el caràcter i contingut de la relació laboral que els unisca.  
  
Tot això de conformitat amb el que s'estableix en el Reial decret 2720/1998, de 18 de desembre, pel qual es desenvolupa l'article 15 de l'Estatut dels Treballadors en matèria de contractes de duració determinada i de conformitat amb la resta de disposicions vigents.  
  
Article 16. Comissió paritària de vigilància  
Les parts deliberants acorden crear una comissió paritària de vigilància d'aquest conveni com a òrgan d'interpretació, conciliació obligatòria i vigilància del seu compliment, que tindrà les funcions següents:  
  
1. Interpretació autèntica del conveni i, en el seu cas, emissió del preceptiu informe previ al plantejament de qualsevol conflicte col·lectiu que verse sobre la interpretació del conveni.  
2. Arbitratge dels problemes o qüestions que els siguen sotmesos per les parts o en els supòsits concretats en aquest text.  
3. Conciliació obligatòria davant la Comissió Paritària, prèvia al plantejament de qualsevol conflicte col·lectiu.  
4. Conciliació obligatòria, davant la Comissió Paritària, prèvia a la via de solució de discrepàncies que es cree en desenvolupament dels articles 41.6 i 82.3 de l'Estatut dels Treballadors, en els supòsits que no s'aconseguisca acord en matèria de modificació substancial de les condicions de treball pactades en aquest conveni col·lectiu o en el procediment establit en la disposició addicional única d'aquest conveni col·lectiu, d'inaplicació del règim salarial d'aquest conveni.  
  
5. Vigilància del compliment dels pactes.  
6. L'estudi de l'evolució de les relacions acordades entre parts.  
7. Totes aquelles activitats que tendisquen a la major eficàcia pràctica del conveni, i aquelles que li atribueix l'article 85.3 e) de l'Estatut dels Treballadors.  
La Comissió Paritària es compondrà de 16 membres titulars i 16 suplents. 8 membres titulars i 8 suplents seran designats, respectivament, per cadascuna de les dues parts, empresarial i sindical, signants d'aquest conveni col·lectiu.  
Les persones que componguen la Comissió Paritària seran triades per les respectives organitzacions sindicals i empresarials.  
El personal assessor serà designat lliurement per les representacions respectives.  
Presidirà la Comissió i s'encarregarà de les tasques de Secretaria els qui la mateixa comissió designe d'entre els seus membres.  
En la primera reunió de la Comissió Paritària es designarà una organització davant la qual se sol·licitarà la convocatòria d'aquesta.  
Qui desitge convocar una reunió de la Comissió Paritària, enviarà per escrit una explicació suficient del conflicte existent, determinació de les parts implicades i concreció de la pretensió, amb expressió de la seua voluntat d'efectuar aquesta convocatòria. L'organització designada convocarà a les persones membre de la Comissió Paritària, proposant data i lloc per a la reunió, i si en el termini de 48 hores cap de les parts s'oposara a la data proposada, la convocatòria s'entendrà degudament efectuada.  
La Comissió Paritària de Vigilància tindrà el seu domicili, indistintament, el de totes les secretaries de la Comissió. Per part Empresarial, el CGC, amb seu social en Monges de Santa Catalina, 8-4a de València (fax núm.: 963 51 07 18) i Cooperatives Agroalimentàries CV, amb seu al carrer Cavallers, 26-3a de València (fax núm: 963 92 33 27); i per la part social, Federació d'Indústria, Construcció i Agro d'UGT-PV C/Arquitecte Mora, 7-2n de València (fax núm.: 963 93 20 62) i CCOO Indústria - PV, plaça Nàpols i Sicília, 5 de València (fax. núm. 705 842 59 93).  
Convocada la Comissió Paritària per qualsevol de les persones, sindicats o associacions legitimades per a això, aquesta es reunirà en un termini no superior a 15 dies naturals des de la data de la seua convocatòria.  
Reunida la Comissió Paritària, les parts convocants exposaran l'objecte de la controvèrsia plantejada, intervenint en primer lloc la part que haguera sol·licitat la intervenció de la Comissió Paritària. Concedint-se torns d'intervenció a mesura que anaren sol·licitant-se per les i pels intervinents.  
Hi haurà tants torns d'intervenció com la Comissió considere necessaris per a l'aclariment de les qüestions que li foren plantejades.  
  
Una vegada finalitzada la intervenció de cadascuna de les parts, les persones membres de la Comissió es reuniran sense les parts, a fi de deliberar i debatre la qüestió plantejada, havent de resoldre sempre que siga possible en l'acte i comunicant a continuació la seua resolució a les parts intervinents.  
Si no fora possible resoldre en l'acte, la Comissió haurà de comunicar el resultat de les deliberacions a les parts intervinents en un termini no superior als 3 dies hàbils següents a la reunió de la Comissió.  
  
  
Article 17. Seguretat i salut laboral  
1. Els delegats i delegades de Prevenció exerciran les seues funcions amb càrrec al crèdit d'hores mensuals que els corresponga en la seua condició de membres del Comité d'Empresa o delegats o delegades de Personal.  
2. No obstant això la regla general abans expressada, no s'imputarà a aquest crèdit horari mensual el temps dedicat a:  
a) Les reunions del Comité de Seguretat i Salut.  
b) Les reunions convocades per l'empresa en matèria de prevenció de riscos.  
c) Acompanyar a les persones tècniques en les avaluacions de caràcter preventiu del medi ambient de treball, i al personal de la Inspecció de Treball en les visites i verificacions que realitzen, en els centres de treball, per a comprovar el compliment de la normativa sobre prevenció de riscos laborals.  
d) Ser informats per l'empresa sobre els danys produïts en la salut dels treballadors i treballadores, una vegada que l'empresa haja tingut coneixement d'aquests.  
  
Article 18. Antiguitat  
Des de l'1 de setembre de 1997, el personal comprés dins del seu àmbit d'aplicació, no percebrà augments periòdics per anys de serveis.  
  
Les quantitats percebudes per aquest concepte per part dels treballadors i treballadores des de 1997, tindran la denominació de «plus d'antiguitat». El plus d'antiguitat té caráter de complement personal, no compensable ni absorbible, i es revaloritzarà anualment amb l'increment pactat en conveni.  
  
Article 19. Passe de temporal a fixos-discontinus  
1. Sense perjudici del que es disposa en els articles 15 i 16 de l'Estatut dels Treballadors, els treballadors i treballadores amb contractes de duració determinada per circumstàncies de la producció passaran a la condició de fixos-discontinus quan hagen realitzat dues campanyes consecutives de trenta dies de treball com a mínim. Quan no s'hagen aconseguit els trenta dies en una campanya tindran preferència per a ser contractats/des sense pèrdua del caràcter temporal.  
2. Quan es contracte un treballador o treballadora amb la modalitat de contracte fix discontinu des de l'inici de la seua relació laboral amb l'empresa, es podrà establir un període de prova de fins a seixanta dies de treball efectiu, si bé per acord entre l'empresa i la persona treballadora es podrà establir una duració inferior.  
3. Els treballadors i les treballadores amb contracte de posada a disposició a través d'una empresa de treball temporal passaran a la condició de fixos-discontinus de l'empresa usuària després d'haver realitzat dues campanyes consecutives de trenta dies de treball com a mínim en la mateixa empresa usuària, i encara que ho foren a través de diferents empreses de treball temporal.  
  
Article 20. Personal propi  
1. La recol·lecció realitzada a la província en la qual l'empresa tinga radicat el seu centre de treball de manipulació, haurà de realitzar-se amb personal propi almenys en el 70 per 100 de les jornades que es realitzen.  
  
A aquest efecte, es computaran les jornades segons les realitzades a la província en la campanya anterior.  
2. Quan una empresa tinga centres de treball de manipulació en més d'una província de la Comunitat Valenciana, aquest requisit s'aplicarà de manera conjunta per a totes les províncies en les quals compte amb almenys un centre.  
3. Quan es contracte a través d'una empresa de treball temporal, la representació legal de les persones treballadores de l'empresa podrà sol·licitar els contractes de posada a disposició devent, en aquest cas, ser facilitats per l'empresa.  
  
Article 21. Garanties sobre ordenació del treball  
La regulació de l'ordenació del treball s'ajustarà a les regles següents:  
a) No contractar eventuals mentre hi haja fixos-discontinus sense cridar.  
b) No fer hores extraordinàries els fixos-discontinus mentre romanguen sense cridar uns altres d'igual condició.  
c) Cridar per ordre d'antiguitat, dins de cada especialitat, i donar d'alta a mesura que es necessite fins que es puga esgotar la jornada, i quan no siga possible donar treball durant sis dies en dues setmanes seguides o quinze dies en el període d'un mes, es prescindirà obligatòriament del personal de menor antiguitat, amb baixa automàtica en la Seguretat Social, per disminució del producte o fi de campanya, entenent-se que la persona treballadora no té ocupació efectiva a l'efecte de l'article 267.1.d) de la Llei general de la Seguretat Social.  
  
Quan no es complisca el determinat en el paràgraf anterior, els treballadors i treballadores, la representació legal del personal, o els sindicats signants d'aquest conveni, podran sol·licitar per escrit la baixa dels treballadors i treballadores afectats (segons escrit que figura com a annex núm. 1). Després d'aquesta sol·licitud, l'empresari i l'empreària estendrà una certificació de baixa en la Seguretat Social per disminució del producte (segons escrit que figura com a annex núm. 2) o bé directament estendrà la citada baixa.  
En cas que l'empresari i l'empresària incomplisca l'obligació d'estendre la certificació de baixa en Seguretat Social o d'estendre directament la baixa, els treballadors i treballadores afectats tindran la facultat de sol·licitar la citada baixa per disminució del producte a la Tresoreria General de la Seguretat Social, fins que per necessitats de l'empresa i en la mesura en què es puga esgotar la jornada es requerisquen els serveis del treballador o treballadora, per ordre d'antiguitat, i sempre que el treballador o treballadora no estiga treballant, i en aquest cas haurà d'acreditar-lo mitjançant contracte de treball.  
És a dir, els treballadors i treballadores causaran altes i baixes en l'empresa en funció de la prestació laboral real i per les necessitats de la producció, adaptant la plantilla al treball real i cursant la baixa definitiva en la campanya del personal afectat, per disminució del producte o finalització de temporada, per a afavorir que el personal que no puga treballar amb un mínim de continuïtat puga accedir a altres treballs.  
  
d) No cridar una persona amb contracte fix discontinu durant una o dues campanyes per no existir suficient treball en la seua zona geogràfica, entesa com a tal l'habitual en l'empresa, perquè el personal fix discontinu de la seua especialitat siga cridat, no suposarà acomiadament automàtic, reprenent-se la relació quan s'incremente el treball en aquesta zona. Si arribades les dates de crida habitual no serà cridat amb caràcter temporal, es comunicarà aquesta circumstància per les vies habituals de comunicació.  
Si la persona afectada instara demanda per acomiadament, la Comissió Paritària emetrà informe en el procediment per acomiadament que se seguisca, sobre la justificació per a la no crida de caràcter temporal, sempre que siga requerida per a això per alguna de les parts.  
e) En relació amb els treballs de posada en marxa i finalització de campanya, s'estarà al que es disposa en l'article 20 del Reial decret 1.563/1995, de 21 de setembre, sobre jornades especials de treball.  
f) Amb caràcter excepcional es podrà autoritzar una crida per quadrilles si existeixen necessitats organitzatives acreditades, com a màxim una setmana a l'inici i una altra al final de cada campanya.  
Si existeix representació legal de les persones treballadores, serà aquesta la que haurà d'autoritzar la crida i establir l'ordre objectiu d'aquesta crida per quadrilles, donant comunicació d'aquest acord a la Comissió Paritària del conveni.  
Si no existeix representació legal de les persones treballadores serà la Comissió Paritària la que, per majoria dels seus membres de cadascuna de les parts, haurà d'autoritzar i acordar l'ordre objectiu de crida.  
  
  
Article 22. Mobilitat geogràfica  
Els/les treballadors/es continuaran prestant els seus serveis en els mateixos termes municipals, comarques i zones de cultiu on recol·lectaven cítrics per a l'empresa. Qualsevol desplaçament per a recol·lectar en altres demarcacions diferents, exigirà el mutu acord entre empresa i recol·lector o recol·lectora.  
  
Article 23. Modificació substancial de les condicions de treball  
En el cas que no s'aconseguisca un acord en el procediment de modificació substancial de condicions de treball establides en aquest conveni col·lectiu, després del sotmetiment de la qüestió a la conciliació obligatòria davant la Comissió Paritària, tal com s'estableix en l'article 16.4 d'aquest conveni col·lectiu, les parts se sotmetran al procediment de solució de discrepàncies que, amb caràcter obligatori, s'establisca en l'Acord Interprofessional de Solució de Conflictes que a aquest efecte resulte.  
  
Article 24. Equiparació salarial  
El salari d'homes i dones en totes les categories professionals és el mateix.  
  
Article 25. Llicències i permisos  
Els treballadors i treballadores tindran dret a dènou hores retribuïdes per campanya sense límit mensual per a visites al/ a la metge/essa de la Seguretat Social, sempre que aquesta consulta coincidisca amb l'horari de treball. Aquestes hores seran remunerades prèvia justificació davant l'empresa i inclouran el temps de desplaçament.  
Igualment tindrà dret a aquests permisos la persona treballadora que acompanye a un/a fill/a menor d'edat de catorze anys al pediatra o la pediatra, o en defecte d'això, al/ a la metge/ssa de la Seguretat Social.  
En el cas de familiars fins al segon grau de consanguinitat o afinitat, o cònjuge, que per edat, accident o malaltia no puguen valdre's per si mateixos/es, tindrà dret a un permís de fins a quatre hores a l'any per a acompanyar-los al/ a la metge/essa de la Seguretat Social.  
  
Les hores de consulta a la metge/essa especialista seran retribuïdes sense límit.  
Aquest dret serà efectiu sempre que la consulta mèdica coincidisca amb l'horari de treball.  
  
Article 26. Permisos no retribuïts  
1. Es concediran fins a dos permisos no retribuïts d'una suma total de fins a deu dies, ampliables de mutu acord fins a quinze dies per a assumptes propis. A cada moment, els permisos concedits no depassaran el cinc per cent de la plantilla. Tot això excepte pacte que, per pacte o costum, no es concediren un nombre major de permisos, i en aquest cas, es mantindrà el pacte o costum.  
2. El personal tindrà dret a permisos no retribuïts per a atendre familiars de fins al segon grau de consanguinitat o afinitat, o cònjuge.  
  
a) El personal sol·licitant del permís haurà d'informar la seua empresa de les circumstàncies concretes que justifiquen la concessió d'aquest permís, amb indicació del nom de la persona familiar concernida i del seu grau de parentiu amb la persona treballadora.  
b) No podrà acollir-se a aquest permís, en cada campanya, un nombre de treballadors i treballadores que supere el cinc per cent dels quals integren cada categoria professional en l'empresa.  
c) La duració del permís no podrà excedir de la meitat de la duració de la campanya anterior en l'empresa.  
3. La incorporació al treball es produirà de manera automàtica una vegada cesse la circumstància que va motivar el permís, o es complisca el seu termini de duració.  
4. En el cas que en alguna empresa aquest límit del cinc per cent es manifestara insuficient per a atendre les peticions del seu personal, aquesta qüestió podrà ser plantejada amb el personal concernit davant la Comissió Paritària del conveni, la qual es pronunciarà sobre aquest tema procurant conciliar els interessos de l'empresa i dels treballadors i treballadores.  
  
Article 27. Formació contínua  
En els Plans de formació agrupats, les empreses que participen en aquests i ocupen més de cent persones hauran d'informar de les condicions del Pla agrupat en qüestió a la representació dels seus treballadors i treballadores, i acreditar que s'ha produït aquesta informació davant la Comissió Paritària Sectorial corresponent de l'Acord Nacional de Formació Contínua.  
Quan una empresa desitge implantar Plans agrupats de formació, ho comunicarà per escrit a la representació legal dels treballadors i treballadores, tenint aquests la facultat de realitzar el corresponent informe amb caràcter previ a l'elaboració del Pla de formació, en un termini de 15 dies hàbils. La representació legal dels treballadors i treballadores mantindrà la seua facultat informativa durant l'execució del Pla de formació.  
  
  
Article 28. Excedències  
I. Excedències per cura de fill o filla i cura de familiars.  
Les excedències per maternitat, per cura de fills/es, o per cura d'un/a familiar fins al segon grau de consanguinitat o afinitat, o cònjuge o parella de fet legalment registrada, que per raons d'edat, accident o malaltia no puga valdre's per si mateix/a i no exercisca activitat retribuïda, podran ser sol·licitades i gaudides indistintament tant pel treballador com per la treballadora. La duració d'aquestes excedències podrà ser de fins a tres anys, sense la pèrdua dels drets que haguera adquirit el personal que es troben en aquesta situació. L'existència de parella de fet haurà de ser acreditada degudament.  
  
La reincorporació al treball en els casos d'aquestes excedències serà automàtica, sempre que, en el cas del personal fix-discontinu, es produïsca dins de la campanya de cada empresa i al treballador o treballadora li corresponga segons la seua antiguitat.  
El personal que gaudisca d'aquestes excedències podrà anticipar la seua reincorporació al seu lloc de treball, sense necessitat d'esgotar el període per al qual haguera sol·licitat l'excedència. Per a això caldrà que done avís a l'empresa del seu propòsit de tornar al seu lloc de treball, amb una antelació mínima de deu dies naturals a la data del seu reingrés anticipat.  
II. Resta d'excedències voluntàries.  
1. Les persones treballadores que complisquen els requisits establits en l'article 46.2 de l'Estatut dels Treballadors podran sol·licitar una excedència voluntària amb una duració mínima de 4 mesos i màxima de 5 anys.  
2. Aquest dret no podrà ser exercitat de nou fins que hagen transcorregut, com a mínim, quatre anys des de la finalització de l'anterior excedència.  
3. Aquesta excedència voluntària només atorgarà a la persona treballadora el dret preferent a reingressar a la seua finalització, en la primera vacant que hi haja o es produïsca, de la seua categoria professional.  
  
Article 29. Regulació de la categoria professional de capatàs/capatassa o cap de colla  
1. El capatàs o la capatassa realitzarà labors de direcció de la quadrilla de personal de recol·lecció, i de control i supervisió d'aquesta perquè s'efectue una adequada recol·lecció de la fruita, seguint les instruccions de l'empresa.  
2. En el cas que es treballe a preu fet, i el capatàs o la capatassa combine la seua funció de supervisió amb la de recol·lecció de cítrics, l'empresa abonarà al capatàs o a la capatassa un plus, per jornada de treball, de 0,44 € per cadascun dels collidors que hagen format part aquest dia de la quadrilla, pel treball inherent a la seua funció laboral a l'inici i a la finalització de la jornada. La responsabilitat del capatàs o de la capatassa quedarà limitada, en aquest supòsit, a les funcions laborals que realitze efectivament.  
Si el capatàs o la capatassa no participa personalment en la recol·lecció a preu fet, percebrà el salari/dia, sense que influïsca, en el seu cas, en els rendiments dels seus companys/es de quadrilla.  
  
Article 30. Treball en diumenges i festius   
Tenint en compte les ineludibles necessitats que presenta l'activitat de recol·lecció en determinats casos concrets (maduració del fruit, situació dels mercats, contingències meteorològiques...), el personal, sempre que voluntàriament així ho accepte, podrà realitzar la recol·lecció en diumenges i festius. En aquest cas, el personal percebrà el salari/hora o salari/quilo (a preu fet) incrementat en el 30 % si no s'han realitzat 30 hores de treball durant la setmana laboral, i el salari/hora o salari/quilo incrementat en un 75 % quan s'hagen superat les 30 hores de treball durant la setmana laboral.  
  
Article 31. Plus pel temps emprat en desplaçament  
En el cas que el tall on haja d'efectuar-se la recol·lecció dels cítrics excedisca de 10 quilòmetres del límit de la seua comarca, o demarcació habitual que es pacte entre empresa i representació de les persones treballadores, la persona treballadora percebrà a partir del que excedisca dels 10 primers quilòmetres fora de la comarca, o demarcació habitual, un plus de 2,50 euros pel primer tram complet de 40 km. Els següents quilòmetres a partir d'aquest punt es pagaran proporcionalment.  
  
  
Article 32. Temps d'espera per a la càrrega  
El temps que transcórrega des de la finalització de la jornada laboral fins que s'haja efectuat la càrrega de la fruita sobre camió, s'abonarà al personal que realitze la càrrega amb el 65 % del salari corresponent a aquest temps.  
  
Article 33. Promoció i formació professional  
1. Les empreses promouran la formació professional del seu personal, concedint els permisos necessaris, no retribuïts, per a concórrer a exàmens, en el cas que els treballadors o treballadores cursen estudis per a l'obtenció d'un títol acadèmic o professional oficialment reconegut.  
  
2. Sempre que l'organització del treball ho permeta, es procedirà a l'adaptació de la jornada laboral per a possibilitar l'assistència del personal a cursos de formació professional en matèries relacionades amb l'activitat que exercisquen en l'empresa.  
3. Amb caràcter general, i en el cas que no siga imprescindible recórrer a la contractació de personal nou en l'empresa, els llocs de treball tendiran a cobrir-se amb personal de la pròpia empresa procedent dels nivells inferiors de cada grup professional.  
4. Les promocions a llocs de treball de superior nivell professional, dins de l'empresa, es produiran en el marc de les facultats organitzatives de l'empresari/ària, atenent criteris com ara la formació, l'experiència professional i l'antiguitat del treballador o treballadora.  
  
5. En l'accés de les persones treballadores als drets relacionats amb la formació professional en el treball i en els supòsits de cobertura interna de llocs i de promocions a llocs de superior nivell professional es garantirà l'absència de discriminació per raó de sexe o de qualsevol altra mena de discriminació.  
  
Article 34. Vinculació a normes  
Excepte en el que es disposa en aquest conveni, les parts decideixen acollir-se al que es disposa en el Laude Arbitral pel qual s'estableixen les condicions de treball per al sector agrari, dictat el 6 d'octubre de 2000 i publicat en el BOE de 29 de novembre de 2000.  
Article 35. Nomenament dels/les membres de la comissió paritària de vigilància  
Les parts signatàries d'aquest conveni col·lectiu, sindical i empresarial, designaran les persones membre titulars de la Comissió Paritària en la primera reunió que es produïsca, i s'estendran acta d'aquest nomenament.  
  
Article 36. Hores sindicals i borsa d'hores  
1. La representació legal de les persones treballadores podrà crear una borsa d'hores sindicals del 50 per 100 de les hores que mensualment li corresponen a cadascun, podent fer ús d'aquestes una, o diverses, de les persones que tinguen aquesta representació, sense depassar les hores acumulades, i sense pèrdua de la seua remuneració i cotització.  
2. El restant 50 per 100, s'acorda que, a causa de l'entitat del conveni col·lectiu i a les clàusules referides a la vigilància d'aquest per la Comissió Paritària, es destinaran a la difusió i gestió d'aquest, especialment a l'assistència i treballs de la Comissió Paritària.  
3. Per a exercitar aquest dret hauran de comunicar-lo amb 15 dies d'antelació a l'inici del seu còmput, romanent vigent aquesta borsa pel temps que dure la campanya per a la qual va ser sol·licitada. Així mateix, la cancel·lació de la borsa d'hores sindicals sol·licitada dins de la campanya haurà de ser sol·licitada amb 15 dies d'antelació a la seua data d'efectes. En tal cas s'entendrà que la borsa quedarà cancel·lada fins que medie una nova sol·licitud de creació, de conformitat amb el que s'estableix en els apartats anteriors.  
  
Article 37. Personal absent al principi de campanya  
1. El personal fix-discontinu que, en el període entre dues campanyes, subscriga contractes per a: 1r) treballar en la verema; 2n) treballar en el context de plans d'ocupació subvencionats per les administracions públiques; 3r) i, en general, concerte contractes laborals de qualsevol tipus excepte si es tracta de realitzar activitats de manipulat de fruites i hortalisses, podrà retardar la seua reincorporació al seu lloc laboral fins a un màxim de trenta dies naturals següents a la data de la seua crida al treball a l'inici de la campanya, en atenció a no haver finalitzat encara aquests contractes de treball.  
2. Serà requisit indispensable perquè el personal puga acollir-se a aquesta flexibilitat en la seua incorporació al començament de campanya, que haja avisat del seu propòsit a l'empresa, amb quinze dies d'antelació a la data coincident amb la d'inici de l'anterior campanya, aportant còpia de contracte que reunisca les condicions indicades en l'anterior paràgraf.  
3. Les empreses no estaran obligades a reconéixer aquest dret de reincorporació tardana, en cada campanya, més que fins a un màxim d'un cinc per cent de treballadors personals fixos-discontinus de cada categoria professional.  
4. En el cas que, en alguna empresa, aquest límit del cinc per cent es manifestara insuficient per a atendre les peticions del seu personal, aquesta qüestió podrà ser plantejada pel personal afectat davant la Comissió Paritària del conveni, que es pronunciarà sobre aquest tema procurant conciliar els interessos de l'empresa i dels treballadors i treballadores.  
  
Article 38. Reducció de jornada  
El personal que per raons de guarda legal tinga a la seua cura directa alguna persona menor de 12 anys o amb discapacitat que no exercisca una altra activitat retribuïda, o tinga a la seua cura familiars de fins a segon grau, o cònjuge, que per raons d'edat, accident o malaltia no puga valdre's per si mateix/a, tindrà dret a una reducció de la jornada de treball, amb la disminució proporcional del salari entre, almenys, un huité i un màxim de la meitat de la duració d'aquella.  
  
  
Article 39. Incapacitat temporal  
En aquells supòsits en què el personal es trobe en situació d'incapacitat temporal derivada de malaltia comuna, l'empresa complementarà la prestació rebuda, des del 4t dia de baixa i amb un màxim de 12 dies per campanya, fins al 60 % del salari en modalitat de jornal. Aquest complement solament s'abonarà quan la quadrilla a la qual pertanga la persona treballadora haja treballat efectivament.  
  
  
Article 40. Igualtat de gènere (plans d'igualtat)  
Les organitzacions signants d'aquest conveni, tant sindicals com empresarials entenen que és necessari establir un marc normatiu general d'intervenció a nivell sectorial per a garantir que el dret fonamental a la igualtat de tracte i oportunitats en les empreses siga real i efectiu.  
  
Per això, de conformitat amb el que s'estableix en la Llei orgànica 3/2007 de 22 de març, les empreses amb més de 50 persones hauran d'elaborar i aplicar un pla d'igualtat, en els termes i terminis que en aquesta norma es regulen.  
L'elaboració i implantació de plans d'igualtat serà voluntària per a les altres empreses, prèvia consulta a la representació legal de les persones treballadores.  
  
Article 41. Violència de gènere  
La treballadora víctima de violència de gènere tindrà dret, per a fer efectiva la seua protecció o el seu dret a l'assistència social íntegra, a la reducció de la jornada de treball amb disminució proporcional del salari o a la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que s'utilitzen en l'empresa.  
  
Article 42. Comunicacions i notificacions  
Las persones treballadores hauran de facilitar un domicili a l'empresa, a l'efecte de rebre les comunicacions que corresponga.  
Addicionalment, quan l'empresa ho sol·licite, per ser la forma de crida utilitzada, la persona treballadora haurà de facilitar un número de telèfon mòbil i/o una adreça de correu electrònic a l'empresa i l'autoritzarà expressament a realitzar les notificacions de crida o d'ordenació de la recol·lecció (article 7.3) per aquests mitjans. Les empreses respectaran el dret a la desconnexió digital de les persones treballadores.  
  
Al seu torn, l'empresa haurà de facilitar a la plantilla un mitjà a través del qual aquesta comunique les seues incidències a l'empresa.  
Qualsevol canvi de domicili o número de telèfon o adreça de correu electrònic haurà de ser comunicat de manera fefaent a l'empresa. Tota la plantilla té l'obligació de mantindre actualitzada en tot moment la informació en l'empresa sobre el seu parador a l'efecte de crida, o qualsevol altra notificació.  
  
Article 43. Eficàcia vinculant  
A l'efecte de l'aplicació d'aquesta conveni col·lectiu, les parts signants reconeixen l'existència de cinc grans blocs de matèries que es descriuen a continuació:  
- Àmbit i aplicació del conveni col·lectiu (articles 1, 2, 3, 4, 5, 6, 16, 34, 35, 43 i clàusules addicionals).  
- Temps de treball i condicions econòmiques (articles 7, 8, 9, 11, 12, 13, 14, 18, 24, 30, 31, 32, i 39).  
- Classificació professional, ordenació del treball i contractació (articles 10, 15, 17, 19, 20, 21, 22, 23, 27, 29, 37, 40 i 42).  
- Permisos i excedències (articles 25, 26, 28, 33, 38, 41).  
- Garanties sindicals (article 36).  
Pel que, en el cas que l'autoritat administrativa o laboral en l'exercici de les seues facultats impugnara, o un òrgan judicial anul·lara algun dels seus articles, els articles d'aquest bloc podran quedar sense eficàcia pràctica íntegrament, sempre que alguna de les parts signants del mateix així ho sol·licite, havent de reconsiderar-se el bloc complet. En cas contrari, quedaria en vigor el text complet, excepte l'article impugnat/anul·lat.  
En el cas que s'inste l'anul·lació del bloc complet, la Comissió Paritària estarà obligada a convocar a les parts per a les noves deliberacions en el termini de tres mesos comptats a partir del coneixement fefaent de la resolució administrativa o judicial per part dels components d'aquesta.  
  
CLÀUSULES ADDICIONALS  
  
Primera. Clàusula d'inaplicació de condicions d'aquest conveni  
Per acord entre l'empresa i la representació dels treballadors i treballadores legitimats per a negociar un conveni col·lectiu d'empresa conforme al que es preveu en l'article 87.1 de l'Estatut dels Treballadors, es podrà procedir, previ desenvolupament d'un període de consultes en els termes de l'article 41.4 de l'Estatut dels Treballadors, a inaplicar les condicions de treball previstes en aquest conveni col·lectiu, de conformitat amb el que es preveu en l'article 82.3 de l'Estatut dels Treballadors.  
De l'acord d'inaplicació de condicions d'aquest conveni col·lectiu s'haurà de donar trasllat a la Comissió Paritària.  
En cas de falta d'acord en el període de consultes, qualsevol de les parts podrà sotmetre la discrepància a la Comissió Paritària.  
Quan es plantege la discrepància a la Comissió Paritària haurà d'aportar-se a aquesta tota la documentació que s'haja proporcionat a la representació legal de les persones treballadores o als qui els substituïsquen en el període de consultes.  
A la vista de la documentació, la Comissió Paritària citarà a les parts en un intent de conciliació en un termini no superior a set dies hàbils des que la discrepància li fora plantejada i aportada tota la documentació.  
  
En cas que no s'aconseguisca un acord entre les parts, aquestes hauran d'acudir a la resta de mesures establides en la legislació vigent, entenent-se que a la Comunitat Valenciana s'haurà d'acudir a la mediació, o en el seu cas, arbitratge, del Tribunal d'Arbitratge Laboral de la Comunitat Valenciana, tal com es reflecteix en el V Acord de Solució extrajudicial de Conflictes de la Comunitat Valenciana, publicat en el Diari Oficial de la Generalitat Valenciana de 8 de juliol de 2010, o pel qual li substituïsca, en el seu cas.  
  
Segona. Comissió de varietats  
L'any 2019 es va crear una Comissió de Varietats, formada per un total de dotze membres, sis per la part empresarial i sis per la part social, que van analitzar i van pactar les varietats incloses actualment en cada grup en el conveni.  
Actualment, es manté aquesta Comissió de Varietats, que podrà ser convocada per qualsevol de les parts per a l'anàlisi de la inclusió de noves varietats o la seua reclassificació. Les conclusions aconseguides per la Comissió s'entregaran de forma motivada a la Comissió Negociadora del Conveni que decidirà la seua inclusió en aquest conveni.  
  
  
Tercera. Règim disciplinari  
A) Definició de faltes laborals.  
Es consideraran faltes laborals les accions o omissions de la persona treballadora que suposen incompliment laboral d'acord amb la graduació de faltes i sancions que s'estableixen en els articles següents.  
  
Les faltes es classifiquen en lleus, greus i molt greus.  
  
B) Faltes lleus.  
Es consideren faltes lleus:  
1. D'una a tres faltes de puntualitat injustificades en el període d'un mes.  
2. No comunicar a l'empresa, en el termini de dos dies hàbils, qualsevol causa justificada d'inassistència al treball, llevat que la persona treballadora acredite la impossibilitat de realitzar aquesta comunicació.  
3. Faltar al treball un dia en el període d'un mes sense causa que ho justifique.  
4. La desobediència en matèria lleu.  
5. Els descuits en la conservació del material que es tinguera a càrrec o fora responsable.  
6. No comunicar a l'empresa les dades necessàries per a mantindre actualitzada la situació de la persona treballadora a l'efecte de comunicacions (domicili, número de telèfon o correu electrònic) o a l'efecte de cotització a la Seguretat Social.  
7. L'abandó no justificat del lloc de treball durant breu temps de la jornada.  
8. L'ús inadequat del telèfon mòbil durant la jornada. (es considerarà inadequat la realització de fotos, vídeos, ús de Whatsapp, etc.)  
  
C) Faltes greus.  
Es consideren faltes greus:  
1. De quatre a huit faltes de puntualitat injustificades en el període d'un mes.  
2. Faltar dos dies al treball, sense justificació, en el període d'un mes.  
3. La falta d'higiene o neteja personal, si és habitual.  
4. Contribuir a simular la presència d'una altra persona treballadora en l'empresa, signant o fitxant per aquesta a l'entrada o a l'eixida del treball.  
5. La imprudència en l'acompliment del treball si la mateixa comporta risc d'accident per a la persona treballadora o per a qualsevol altra persona de la plantilla, o si suposa perill d'avaria o incendi de les instal·lacions o materials.  
6. L'incompliment de l'ordres o instruccions de la superioritat, quan no siga repetit o no s'ocasionen per la seua causa perjudicis a l'empresa o a tercers.  
7. La doble comissió de falta lleu dins del període d'un mes excepte la de puntualitat.  
8. Les infraccions greus a la Llei de caça, pesca, aigües, codi de la circulació, reglament i ordenances de pastures i, en general, aquelles que regulen l'activitat llauradora que siguen comeses dins del treball o estiguen específicament prohibides per l'empresa.  
9. La falta de respecte en matèria greu a qualsevol persona de la plantilla.  
10. La voluntària disminució en el rendiment laboral o en la qualitat del treball realitzat.  
11. L'ús del temps, màquines, materials o útils de treball en qüestions alienes a aquest.  
12. L'entorpiment, l'omissió maliciosa i el falsejament de les dades que tingueren incidència en la Seguretat Social.  
13. L'embriaguesa no habitual durant el treball, llevat que constituïsca un risc per a la integritat física de les persones o dels béns de l'empresa, i en aquest cas es conceptuarà com molt greu.  
  
D) Faltes molt greus.  
Es consideraran faltes molt greus:  
1. El frau, deslleialtat o abús de confiança en les gestions encomanades o l'apropiació, furt o robatori de béns de propietat de l'empresa, companys o companyes o de qualsevol altra persona dins de la dependència de l'empresa.  
2. La indisciplina o desobediència.  
3. La reiteració de falta greu dins del període d'un mes sempre que aquelles hagen sigut sancionades.  
4. La falta d'assistència discontínua al treball de sis dies durant el període de quatre mesos sense justificació.  
5. Més de dotze faltes de puntualitat, en un període de sis mesos o de vint-i-cinc en un any sense justificació.  
6. L'assetjament sexual, per raó de sexe o laboral de caràcter greu.  
7. Consumir alcohol o substancies estupefaents en el lloc i temps de treball.  
8. La suplantació d'identitat en el treball. L'intent o encobriment d'aquesta. Es farà responsable també al capatàs o capatassa.  
9. Totes aquelles causes d'acomiadament disciplinari recollides en la legislació vigent.  
  
E) Sancions.  
Les empreses podran imposar a les persones treballadores, en funció de la qualificació de les faltes comeses i de les circumstàncies que hagen concorregut en la seua comissió, les sancions següents:  
1. Per faltes lleus:  
a) Amonestació per escrit.  
b) Suspensió d'ocupació i sou d'un a dos dies.  
2. Per faltes greus:  
Suspensió d'ocupació i sou de tres a quinze dies.  
3. Per faltes molt greus:  
a) Suspensió d'ocupació i sou de setze a seixanta dies.  
b) Acomiadament disciplinaris.  
  
F) Procediment sancionador.  
Les sancions per les faltes lleus, greus i molt greus hauran de ser comunicades a la persona treballadora per escrit, fent constar en el mateix la data des de la qual farà efecte la sanció i els fets que la motiven.  
La representació legal de les persones treballadores serà informada per l'empresa de les sancions imposades per faltes greus i molt greus.  
Es tramitarà expedient contradictori per a la imposició de sancions, per faltes greus i molt greus, a les persones que integren la representació legal de les persones treballadores, en el qual seran sentits, a més de la persona interessada, la resta del comité d'empresa o els restants delegats o delegades de personal.  
  
G) Execució de les sancions.  
Totes les sancions podran ser executives des del moment en què es notifiquen a la persona sancionada, sense perjudici del seu dret a interposar reclamació contra aquestes davant la jurisdicció laboral, la qual cosa no suposarà la suspensió de la seua aplicació.  
  
H) Comissió de règim disciplinari.  
En qualsevol moment de la vigència d'aquest conveni es podrà crear, a petició de qualsevol de les parts signants d'aquest, una comissió constituïda per 12 membres de la part social i 12 membres de la part empresarial que analitze l'actual règim disciplinari i, en el termini de tres mesos, realitze una proposta de modificació i actualització d'aquest, que haurà de ser presentada a la Comissió Negociadora del Conveni per a la seua aprovació i inclusió en aquest conveni.  
  
  
Quarta. Actualització salarial  
Amb caràcter excepcional en aquest conveni, i per l'especial situació en la qual es troba actualment l'IPC, s'introdueix aquesta clàusula d'actualització salarial.  
Les taules salarials de la campanya 2026-2027 s'actualitzaran amb la quantitat resultant de la diferència entre la suma dels IPC de setembre a agost de cadascuna de les quatre campanyes menys 9 %, amb el topall del 2,5 %.  
Si l'IPC a 31 d'agost de 2026 és inferior o igual al percentatge d'actualització resultant de la fórmula anterior, la taula salarial per a la campanya 2026-2027 serà la resultant d'aquesta actualització.  
  
  
ANNEX I  
  
SOL·LICITUD DE BAIXA PER DISMINUCIÓ DEL PRODUCTE  
(art. 21.c) Conveni recol·lecció CV)  
Sol·licitant: Treballador/a:  
 Delegat/a de Personal:  
 Comité d'Empresa:  
 Sindicat:  
Període de referència:  
De quinze dies, des del \_\_\_/\_\_\_\_\_/\_\_\_\_\_\_ fins al \_\_\_/\_\_\_\_\_/\_\_\_\_\_\_.  
D'un mes, des del \_\_\_/\_\_\_\_\_/\_\_\_\_\_\_ fins al \_\_\_/\_\_\_\_\_/\_\_\_\_\_\_.  
  
Dies treballats en període de referència: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
Signatura sol·licitant: Segell de l'empresa:  
  
  
  
  
Data de recepció: \_\_\_/\_\_\_\_\_/\_\_\_\_\_\_  
  
Nom, DNI i signatura receptor/a:  
  
  
  
  
  
ANNEX 2  
  
CERTIFICACIÓ DE BAIXA PER DISMINUCIÓ DEL PRODUCTE  
(art. 21.c) Conveni recol·lecció CV)  
  
Per la present l'empresa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ certifica que la persona treballadora \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, amb DNI número \_\_\_\_\_\_\_\_\_\_\_\_\_\_\_\_, és baixa en l'empresa per disminució del producte, a l'empara del que es preveu en l'article 18.c del Conveni Col·lectiu de Recol·lecció de Cítrics de la Comunitat Valenciana, amb data d'efectes \_\_\_/\_\_\_\_\_/\_\_\_\_\_\_.  
  
Període de referència:  
De quinze dies, des del \_\_\_/\_\_\_\_\_/\_\_\_\_\_\_ fins al \_\_\_/\_\_\_\_\_/\_\_\_\_\_\_.  
D'un mes, des del \_\_\_/\_\_\_\_\_/\_\_\_\_\_\_ fins al \_\_\_/\_\_\_\_\_/\_\_\_\_\_\_.  
  
Dies treballats en període de referència: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
Signatura i segell de l'empresa:  
  
  
  
  
  
 Data: